Baefeso 4 | Beibele Inthaneteng | Phetolelo ya Lefase le Lefsa
4 Ka gona nna mogolegwa+ Moreneng ke le lopa gore le sepele ka mo go swanelago+ pitšo yeo le biditšwego ka yona,+
2 le sepele ka boikokobetšo+ bjo bo feletšego le boleta, ka go se fele pelo,+ ka go kgotlelelana ka lerato,+
3 le leka ka matla go boloka botee bja moya setlemong se se tlemaganyago sa khutšo.+
4 Go na le mmele o tee+ le moya o tee,+ go etša ge le bileditšwe kholofelong+ e tee yeo le bileditšwego go yona;
5 go na le Morena o tee,+ tumelo e tee,+ kolobetšo e tee;+
6 Modimo o tee+ le Tatago batho bohle, yo a lego godimo ga bohle le ka bohle le go bohle.
7 Bjale yo mongwe le yo mongwe wa rena o bontšhitšwe botho bjo bogolo bja Modimo+ go ya kamoo Kriste a lekantšego mpho e sa lefelelwego.+
8 Ka gona Modimo o re: “Ge a rotogela godimo o ile a tšea mathopša; o neile dimpho tšeo e lego banna.”+
9 Bjale polelo e rego “a rotogela,”+ e bolela’ng ge e se gore o ile a ba a theogela mafelong a tlase, ke gore lefaseng?+
10 Yena yo a theogilego ke yena gape yo a ilego a rotogela+ godimodimo ga magodimo ka moka,+ gore a nee dilo tšohle botlalo.+
11 O neile ba bangwe e le baapostola,+ ba bangwe e le baporofeta,+ ba bangwe e le baebangedi,*+ ba bangwe e le badiši le barutiši,+
12 ka morero wa go lokiša*+ bakgethwa, bakeng sa modiro wa bodiredi, bakeng sa go aga mmele wa Kriste,+
13 go fihla ge ka moka re fihlelela botee bja tumelo le bja tsebo e nepagetšego ya Morwa wa Modimo, go ba monna yo a ipheditšego,+ go fihlelela tekanyo ya boemo yeo e lego ya botlalo bja Kriste.+
14 Ka gona ga se ra swanela go hlwa re eba bana, re akgaakgwa+ bjalo ka ge eka re akgaakgwa ke maphoto le go išwa kua le kua ke phefo e nngwe le e nngwe ya thuto+ ka bohwirihwiri+ bja batho, ka boradia go dirišwa maano a bofora.
15 Eupša ka go bolela therešo,+ anke ka lerato re goleng+ dilong tšohle go yena yo e lego hlogo,+ Kriste.
16 Ditho ka moka tša mmele di gola ka yena;+ ka ge setho se sengwe le se sengwe se kopantšwe gotee ka kwano le go dira gore di be le tirišano ka lelokololo le lengwe le le lengwe leo le neago se se nyakegago, mmele ka moka o a gola e le gore o ikage ka lerato.+
17 Ka gona se ke se bolela e bile ke se hlatsela Moreneng gore le se sa hlwa le sepela go etša ge le ditšhaba+ di sepela ka go hloka mohola ga menagano ya tšona.+
18 Di leswiswing monaganong,+ gomme di arogile+ bophelong bja Modimo ka baka la go hloka tsebo+ mo go lego go tšona, ka baka la go retela+ ga dipelo tša tšona.
19 Di lahlegetšwe ke maikwelo ohle a boitshwaro,+ di ikgafetše boitshwaro bjo bo hlephilego+ go dira ditšhila+ tša mohuta o mongwe le o mongwe ka megabaru.+
20 Eupša lena ga se la ithuta gore Kriste o ka tsela ye bjalo.+
21 Se ke therešo ge le mo kwele gomme le rutilwe ka yena,+ bjalo ka ge therešo+ e le go Jesu.
22 Ka gona lahlang semelo sa kgale+ seo se dumelelanago le tsela ya lena ya pele ya boitshwaro le seo se senywago+ go ya ka dikganyogo tša sona tše di forago.+
23 Le dule le mpshafatšwa matleng a lena a tutuetšago monagano,+
24 le apare+ semelo se sefsa+ seo se bopilwego+ go ya ka thato ya Modimo tokong+ ya therešo le potegong.
25 Ka gona ka ge bjale le lahlile maaka,+ yo mongwe le yo mongwe wa lena a bolele therešo le moagišani+ wa gagwe, gobane re ditho tša mmele o tee.+
26 Ge le galefile, le se ke la dira sebe;+ letšatši le se ke la sobela le galefile,+
27 le gona le se ke la nea Diabolo sebaka.+
28 Yo a utswago a se ke a hlwa a utswa,+ eupša go e na le moo a šome ka thata, a dire se sebotse+ ka diatla tša gagwe, gore a be le seo a ka se abelago yo mongwe yo a hlokago.+
29 Anke polelo e bodilego e se ke ya tšwa melomong ya lena,+ eupša go tšwe feela polelo e botse ya go aga moo go nyakegago, gore e fetišetše se se holago bao ba kwago.+
30 Gape le se ke la nyamiša moya o mokgethwa wa Modimo,+ woo le swailwego+ ka wona bakeng sa letšatši la go lokollwa ka topollo.+
31 Tlošang go lena mohuta o mongwe le o mongwe wa go boloka sekgopi,+ bogale, pefelo, mašata le polelo e gobošago+ gotee le selo se sengwe le se sengwe se se gobatšago.+
32 Eupša bontšhanang botho,+ le šokelane ka bonolo,+ le lebalelane ka bolokologi go etša ge Modimo le yena a le lebaletše ka bolokologi ka Kriste.+
^ Goba, “bao ba tsebatšago ditaba tše dibotse.”
^ Goba, “go tlwaetša.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D49%26Chapter%3D4%26wtlocale%3DSE%26srcid=share⊂ject=Bala Beibele Inthaneteng